Christine Antorini (S), 2007-03-30:
Vi synes hos Socialdemokraterne, at det er blevet en god aftale, et godt lovforslag, der ligger om professionshøjskoler.
Men lige så god vi synes aftalen er, lige så kaotisk et forløb synes vi også, der har været op til vedtagelsen af professionshøjskolerne.
Det er egentlig rigtig ærgerligt, for det er fantastisk vigtigt set med vores øjne, at vi virkelig får lavet kvalitet på så højt et niveau som muligt i de praksisnære professionsuddannelser.
Jeg er nødt til kort at ridse forløbet op, for vi er jo ikke færdige.
Det er første halvleg, som det også blev sagt af den foregående ordfører, med hensyn til at løfte de professionsnære uddannelser.
Vi havde en forespørgselsdebat, vi har haft ministeren i åbent samråd, og man må sige, at informationerne var sparsomme.
Så har jeg ikke sagt for meget.
Det er egentlig rigtig ærgerligt, for vi har altså en sektor, hvor der er mange tusind unge mennesker, der får sig en uddannelse, der er rigtig mange undervisere, og det har været helt umuligt at pejle sig ind på, hvad regeringen ville, ligesom signalerne har været forskellige undervejs.
Det betød også, at der har været meget slidsomme, trælse forhandlinger gennem efteråret, som har betydet, at det også først er nu her i marts, at vi er klar med et lovforslag.
Jeg må sige, at jeg er fuld af beundring for den institutionsverden, som med tålmodighed har ventet på, at der kom nogle klare meldinger om, hvor denne sektor skulle hen.
Loven er god, og lige om lidt vil jeg fremhæve nogle af de elementer, som er vigtige at holde fast i, også med hensyn til anden runde, når vi skal kigge på nogle af de korte videregående uddannelser, og hvordan de indgår i hele det samlede professionsbillede.
Men jeg vil stadig væk godt for det første sige tak til en meget konstruktiv institutionsverden, som har spillet med for at få løftet kvaliteten af uddannelserne.
Jeg vil også godt sige tak til Det Radikale Venstre for et meget konstruktivt samarbejde, som bl.a. også betød, at økonomien til uddannelserne blev løftet, hvad der heller ikke lå i kortene fra regeringens side.
Det skete faktisk i forbindelse med globaliseringsaftalen, at der endte med at blive øremærket, hvad der svarer til knap 200 mio. kr. ekstra til professionshøjskolesektoren, sådan at der kommer en egentlig udviklingsbevilling, sådan at der er ressourcer til fusionsomkostninger.
Vi vil godt understrege her, at denne reform ser vi ikke kun have som formål at skulle udvikle nye uddannelser.
Det skal den også, men den skal i lige så høj grad løfte kvaliteten af de eksisterende, fantastisk vigtige professionsrettede uddannelser som lærer, pædagog, sygeplejerske og socialrådgiver, alt det, der er kernen i, at vi får en velfungerende offentlig sektor.
Noget af det, som vi synes er værd at fremhæve i det lovforslag, vi skal beskæftige os med nu, er for det første, at man holder fast i det praksisnære, men i et tæt strategisk samarbejde med universiteter og relevante forskningsinstitutioner, herunder også at styrke de videncenterfunktioner, der er i dag på centre for videregående uddannelser.
Vi vil også godt understrege, at det, der er intentionen, er, at vi skal have en regional uddannelsesdækning og nogle af de ting, som er understreget i lovforslaget, er, at der skal fastholdes attraktive uddannelsesmiljøer overalt i landet og med pligt til at sikre uddannelsesforsyningen i alle egne.
Jeg vil også godt understrege, at et af formålene er at opfylde de studerendes behov for, at der kommer et varieret udbud af uddannelses- og studiemiljøer med forskellige identiteter og profiler.
For os er det ikke en vision, at det skal være fuldstændig ens.
Vi skal have nogle grunduddannelser, som har deres klare profil, men med den mulighed der skal være, for at man kan tone det lokalt.
Fttm.072.fm Page 5265
Monday, August 20, 2007 11:33 AM
dannelser, som placeres i de nye professionshøjskoler.
Det sidste, jeg vil sige, er, at der jo nu kommer en proces, som er meget tidspresset, for at få etableret de i første omgang otte professionshøjskoler.
Det er utrolig vigtigt, at de penge, der er afsat, kommer ud i sektoren, for at man har det økonomiske grundlag, der skal til for at kunne løfte kvaliteten, og det er også vigtigt, at der bliver nedsat midlertidige bestyrelser, som skal varetage denne her meget vigtige opgave med at få fusionerne gennemført på den bedst mulige måde, og at de bliver nedsat med så stor klogskab, som det overhovedet kan lade sig gøre.
Det er også lidt en opfordring til undervisningsministeren, for det er jo sådan, at ministeren har en bemyndigelse til at udpege op til fire såkaldte wildcardbestyrelsesmedlemmer, hvor det dog er sådan i aftalen, at de, som undervisningsministeren måtte udpege, dog skal forelægges til orientering til forligskredsen.
Jeg håber virkelig, at ministeren vil gøre sig meget umage med at bruge de wildcards sådan, at det, vi får, er nogle midlertidige bestyrelser, som løfter det, der er hele intentionen, nemlig at få kvalitet i de her uddannelser.